Ingebrigt S. Sørfonn (Kristelig Folkeparti), 2000-11-14:
Denne saka inneheld ei rekkje oppryddingar, endringar og omtaler av skatte- og avgiftslovgjevinga. Dei fleste av desse tema er av ein slik karakter at det skulle vera unødvendig å kommentera dei. Men som saksordførar finn eg det nødvendig å kommentera tre forhold. For det første: Når det gjeld punkt 4 i innstillinga, som gjeld gåve til frivillige lag og organisasjonar, minner eg om at dette er ei oppfølging av vedtaket som vart gjort i Innst. S. nr. 220 for 1999-2000 i vår, der kravet for å verta omfatta av ei slik ordning med skattefrie gåver til frivillige lag og organisasjonar vart endra frå krav om 3000 eller fleire medlemer til eit krav om at organisasjonen skal ha eit «nasjonalt omfang». I Ot.prp. nr. 78 kan det oppfattast som om dette var ei innskjerping av kravet. Det var det ikkje. Tvert imot var heile føremålet å gjera ordninga meir treffsikker, slik at ikkje f.eks. lagsbaserte organisasjonar utan eit sentralt medlemsregister eller relativt små, men viktige organisasjonar og organisasjonar som ut frå sitt særpreg ikkje kan basera verksemda si på medlemer, skulle falla utanfor ordninga. Ein samla komite har derfor lagt inn ein merknad som presiserer dette. I merknaden vert det òg slege fast at «nasjonalt omfang» ikkje betyr krav om verksemd i alle fylke, men at den aktuelle organisasjonen må ha aktivitet utover det reint lokale. Det andre forholdet eg har lyst til å omtala, gjeld punkt 6, der det vert føreslege å avvikla ordninga med sikringstrekk i fiskerinæringa. Til dette temaet kom det ikkje inn merknader under komiteen si behandling. Derfor tilrådde ein samla komite avvikling av ordninga med sikringstrekk, i samsvar med forslag frå Regjeringa. I ettertid har det så kome innvendingar til forslaget frå fleire av fiskerinæringa sine organisasjonar, men sidan desse innvendingane kom på eit tidspunkt då komiteen hadde lagt fram innstillinga og hadde sendt saka over til Stortinget, var det lite komiteen kunne gjera. Som saksordførar er eg oppteken av ei ryddig saksbehandling, men samtidig av at alle som har relevante synsmåtar, skal få koma fram med dei. Derfor vil eg oppmoda om at finansministeren ser litt nærare på desse innvendingane som er komne no i ettertid frå fiskerinæringa sine organisasjonar. Eg håper kanskje òg i møtet i dag å få stadfesta at finansministeren vil sjå litt nærare på desse innvendingane. Til slutt: I punkt 8 orienterer departementet om at det vil utsetja iverksetjinga av § 8 i eigedomsskattelova for overføringsanlegg til skatteåret 2002. Dette er jo eit rimeleg komplisert tema, og eg minner om at i tida etter at Ot.prp. 78 passerte Regjeringa, har Finansdepartementet stadfesta at provenyet av eigedomsskatt for produksjonsanlegg – altså ikkje overføringsanlegg, som er det som er omtalt her, men produksjonsanlegg – vil verta langt lågare enn det som låg til grunn då Stortinget i vår vedtok å innføra § 8 i eigedomsskattelova for produksjonsanlegg. Finansministeren har i brev til Presidentskapet den 3. november i år opplyst at han svært snart tek sikte på å fremja lovforslag for å bringa provenyet mest mogleg i samsvar med føresetnadene. Me er vel kanskje litt i tvil om det lèt seg gjera no på den korte tida som er igjen til 1. januar 2001, å få ei forsvarleg behandling av ei så komplisert lovendring. Sannsynlegvis er det mest realistiske å gje seg litt betre tid og derfor utsetja innføringa av § 8 òg for produksjonsanlegg. Det som er nemnt i denne saka, er som nemnt ikkje produksjonsanlegg, men overføringsanlegg. Men sidan det er ein viss samanheng her, nemner eg dette, for dersom Stortinget skulle koma til å gjera endringar som gjeld produksjonsanlegg, kan det òg koma til å få konsekvensar for det som er omtalt i denne innstillinga.